Biserica fortificată din Jidvei

Biserica evanghelică fortificată din Jidvei, județul Alba, a fost construită în secolul XV. Biserica figurează pe lista monumentelor istorice 2010, cod LMI AB-II-a-A-00241. Localitatea Jidvei (în dialectul săsesc Sejdn, în germană Seiden, Sögden, în maghiară Zsidve) este satul de reședință al comunei cu același nume din județul Alba, Transilvania, România. În 1309 este atestată documentar cu denumirea Sythwe, iar în 1364 este consemnată în documente ca Poss. Sytwe. Istoric și caracteristici Biserica fortificată din Jidvei se încadrează în tipul cel mai simplu al acestor fortificații, fiind prevăzută cu două curtine și un turn de poartă. Biserica a fost modificată în 1705, inițial ea fiind, probabil, o bazilică romanică cu trei nave și cor rectangular. În jurul bisericii a fost ridicată prima centură de ziduri, la distanța de 10-12 m, aceasta mai poate fi observată azi la est și la vest de turnul de poartă, iar cea de a doua incintă a fost ridicată la distanțe cuprinse între 13-17 m de biserică, ea incluzând și turnul de poartă de formă pătrată, cu patru nivele de apărare prevăzute cu metereze mici. Zidurile curtinelor au grosimea de 1,10 m, fiind realizate din zidărie de piatră și cărămidă, iar la centura exterioară apar contraforturi de susținere. Biserica-sală Biserica gotică din secolul al XV-lea a fost complet transformată patru secole mai târziu. Bolțile a vela care acoperă interiorul bisericii se sprijină în partea de sud pe ziduri, iar în partea de nord pe pilaștri. Între aceștia sunt construite arce în formă de mâner de coș. Mobilierul interior este format dintr-un amvon neoclasic, cristelnița din piatră în formă de potir din anul 1801, tabernacolul gotic și strane. În secolul al XIX-lea a fost înzestrată cu un altar de lemn pictat în stil clasic realizat în atelierul pictorului Petersberger, iar altarul vechi, deosebit de valoros, datând din anul 1508, a fost vândut în anul 1806 bisericii evanghelice din Tătârlaua. Orga bisericii Orga se află în balconul de vest și a fost construită în anul 1804 de către Samuel Maetz, în stil clasicist, bogat ornamentat cu ornamente florale aurii pe fond verde, tuburi originale de staniu, ornamentele laterale ale orgii se regăsesc și pe altarul bisericii. Orga, care se păstrează într-o stare bună, a fost reparată de-a lungul timpului de doi maeștri organiști: în 1902 de Karl Einschenk, iar în 1986 de Hermann Binder. Fortificația Fortificația se datează în două etape, după istoricul Gheorghe Anghel: prima curtină și turnul de poartă se datează la sfârșitul secolului XV, iar cea de a doua curtină poate fi încadrată în prima jumătate a secolului XVI. Turnul-clopotniță Turnul-clopotniță datează de la începutul secolului al XV-lea, în anul 1804 a fost înălțat până la 48m. Orologiul din turn a fost construit de către fierarul Johannes Barth din Jidvei în anul 1775. De peste 200 de ani, clopotele din turnul bisericii evanghelice din Jidvei bat în fiecare zi la ora 12:00. Actualul clopotar este Johanna Stoia, săsoaică originară din Veseuș. Actualele clopote sunt: Clopotul care anunța incendiile, cu inscripția „Gloria in Excelsis Deo in Terra Pax Omnibus Anno 1681”. Clopotul pentru Tatăl nostru, cu inscripția „B.C.A.V.H.M.D.C.XVII” Clopotul mare, cu inscripția „Gott zur Ehre und Seinem Volke zum Führen”, Verehrot Von Samuel Schoppner, Seiden Zu Ostern 1922″. Clopotul mijlociu, cu inscripția „Läute zu Gott und das Deutsche Herz vereinige durch dein Erz. Nach Krieg und Not und Leid. Seiden [Codlea] Im Jahre 1922, Schieb Hermannstadt” Note Legături externe Materiale media legate de Biserica fortificată din Jidvei la Wikimedia Commons Clopotele din turnul bisericii evanghelice din Jidvei bat în fiecare zi la ora 12:00. ro Fișa monumentului Biserici fortificate săsești din Transilvania Arhivat în 29 martie 2016, la Wayback Machine. Vezi și Jidvei, Alba Imagini din exterior Imagini din interior